Steve moet ook opdok ná uitlatingsSteve Hofmeyr (Foto: Maroela Media) Die Suid-Afrikaanse Menseregtekommissie (MRK) het Maandag gesê hy het buite die hof geskik met Steve Hofmeyr in ŉ saak wat verband hou met uitlatings op sosiale media wat hy oor die LGBTIQ+-gemeenskap gemaak het. Maroela Media het vroeër berig die bekende sanger Steve Hofmeyr het Saterdagaand erken die uitlatings oor lede van die LGBTQ+-gemeenskap het “baie ontsteltenis veroorsaak” en hy het om verskoning daarvoor gevra. Hofmeyr het sy verskoning op sy Facebookblad gemaak, twee dae voor hy en die Menseregtekommissie (MRK) ŉ skikkingsbevel aangegaan het. Dr. Eileen Carter, hoof van die Menseregtekommissie (MRK) in die Oos-Kaap, het gesê die skikking is ŉ hofbevel. As deel van die skikking moet Hofmeyr, buiten die verskoning wat hy reeds gevra het, ŉ bedrag van R100 000 betaal aan OUT LGBT Well-being, ŉ niewinsgerigte organisasie wat na die gesondheid, welstand en menseregte van die LGBTIQ+-gemeenskap omsien. Hofmeyr moet ook ŉ diversiteit- en inklusiwiteitgesprek bywoon wat die MRK sal reël. “Die MRK verwelkom die skikking as ŉ positiewe stap om diversiteit en die regte van alle individue te bevorder, insluitend diegene wat as LGBTIQ+ identifiseer,” het Carter bygevoeg. “Ons glo dat hierdie skikking die belangrikheid van begrip, verdraagsaamheid en respek vir mense en die reg op menswaardigheid vir almal benadruk, ongeag seksuele oriëntasie, geslagsidentiteit of enige ander persoonlike karaktereienskap. Ons maan alle Suid-Afrikaners om gedagtig te bly aan die gevare wanneer jy sosialemediaplatforms gebruik om kommentaar te deel of te plaas wat ander kan seermaak. Ons leef in ŉ diverse samelewing waar mense die reg het om hul menings en oortuigings uit te spreek, maar dit moet gedoen word op ŉ manier wat nie ander se regte skend nie. Ons versoek alle Suid-Afrikaners om deel te neem aan dialoog wat ander respekteer en positief en konstruktief is, en wat ons verskille erken en vier.” Carter het bygevoeg die MRK bly daartoe verbind om menseregte in Suid-Afrika te bevorder en sal voortgaan om stappe te doen teen haatspraak in al sy vorme. “Ons glo dat hierdie skikking as ŉ herinnering dien dat die bevordering en beskerming van menseregte van ons almal vereis om saam te werk tot ŉ meer regverdige en gelyke samelewing, waar almal se regte beskerm word.” OUT LGBT Well-being het die skikking verwelkom. “Ons is dankbaar dat die saak geskik is en dat Steve Hofmeyr erken het dat hy verkeerd was,” sê Dawie Nel, uitvoerende direkteur van OUT. “Die reg tot vryheid van spraak kan nie gebruik word om ŉ gemeenskap te demoniseer met valse en haatdraende uitlatings wat tot stigmatisering kan lei of ŉ dodelike omgewing kan skep nie.” Lerato Phalakatshela, menseregtebestuurder by OUT, sê die organisasie hoop dat die uitslag van dié saak “dwepers sal help om te besef dat haatspraak op sosiale media gevolge het, en dit nie geduld sal word nie”. “Ons maan lede van die LGBTIQ+-gemeenskap om gebruik te maak van die gelykheidshof as ŉ redelik eenvoudige meganisme om voorvalle van haatspraak en diskriminasie aan te spreek.”